Gesin moet opdok ná werker ontlasting moes drinkChris Leicester, wat aangekla is saam met sy ouers, Maria en Harry Leicester, verlaat die Springs-landdroshof. Foto: Dimpho Maja/ANA ŉ Gesin van Endicott naby Springs aan die Oos-Rand moet R200 000 skadevergoeding aan ŉ werknemer betaal nadat hulle hom die k-woord genoem het en hom gedwing het om ontlasting te drink. Harry Leicester, sy vrou, Maria, en hul seun, Chris, is Maandag in gelykheidshof, wat in die Springs-landdroshof gesit het, skuldig bevind aan haatspraak en dat hulle die werknemer, Joseph Mona, se grondwetlike reg op menswaardigheid en gelykheid geskend het en hom emosionele en sielkundige lyding veroorsaak het. Die Suid-Afrikaanse Menseregtekommissie (MRK) het in Mei verlede jaar die gelykheidshof genader nadat die skokvoorval onder sy aandag gekom het. Harry, Maria en Chris is in verband met die voorval aangekla van crimen injuria, ontvoering en aanranding met die doel om ernstig te beseer. Mona het vir die Leicester-gesin op hul kleinhoewe in Endicott gewerk toe die voorval in Desember 2017 plaasgevind het. Die drie het hom glo een aand wakker gemaak omdat hy vergeet het om die septiese tenk af te skakel. Volgens die MRK het die drie hom herhaaldelik die k-woord genoem en daarna ontlasting uit die rioolmangat geskep en hom gedwing om dit te drink. Die drie het Mona daarna in die rioolgat ingedwing en dit met ŉ sinkplaat toegemaak waar hy byna verdrink het. “[Mona] kon daarin slaag om homself uit die rioolgat uit te trek aan die pyp wat gebruik word om ontlasting uit die mangat te dreineer,” sê die MRK in ŉ verklaring. Landdros Pravina Lazarus het Maandag in haar uitspraak gesê dit is duidelik dat Mona aan die laagste vorm van vernedering onderwerp is en uiters onmenslik behandel is. Sy het dit gestel dat Mona slegter as ŉ dier behandel is en dat dit onuitwisbare skade aan sy menswees en selfwaarde aangerig het. Volgens die MRK het Lazarus gelas dat die Leicester-gesin oor die tydperk van ŉ jaar skadevergoeding van R200 000 aan Mona betaal vir die emosionele en sielkundige lyding wat hy deurgemaak het. Dié bedrag sal in maandelikse paaiemente van R17 000 aan Mona betaal word. Die drie beskuldigdes is ook opdrag gegee om ŉ geskrewe onvoorwaardelike verskoning aan Mona te rig – ŉ afskrif van die verskoning moet by die hof ingedien word. Daar is ook gelas dat Harry, Maria en Chris ŉ drie maande lange program oor rasseverhoudinge deur die MRK voltooi. Hulle is ook verantwoordelik vir Mona se regskoste in die hofgeding. Die strafregtelike saak rakende die aanklagte van ontvoering en aanranding teen die Leicester-gesin duur steeds voort.